SET บ่ายแกว่งบวกลบ – ชู 7 หุ้น เก็งงบ Q3 โตแกร่ง
SET บ่ายแกว่งบวกลบ พร้อมให้แนวต้าน 1,510 แนวรับ 1,490 จุด โบรกฯ ชู 7 หุ้นเก็งงบ Q3/59 โตแกร่งและมีโอกาสถูกปรับประมาณการกำไรเพิ่มคาดว่าจะให้ผลตอบแทนดีกว่าตลาด นำโดย BJC, CPALL, BEAUTY, EA, KTC, KKP และ KCE
25 ต.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (25 ต.ค.)แกว่งแคบทั้งแดนบวก-ลบ โดยยังยืนเหนือ 1,500 จุด แม้จะยังไร้ปัจจัยใหม่ ด้านตลาดเอเชียส่วนใหญ่ดัชนีฯเคลื่อนไหวในแดนลบ บ่ายนี้ดัชนีฯคงแกว่งทั้งแดนบวก-ลบเช่นเดียวกับช่วงเช้า จับตาจะยืนเหนือ 1,500 จุดได้ต่อเนื่องหรือไม่ พร้อมแนะเก็งกำไรหุ้นที่มีผลการดำเนินงานดี โดยให้แนวต้าน 1,510 แนวรับ 1,490 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยในช่วงเช้าที่ผ่านมาดัชนีแกว่งตัวกรอบแคบทั้งในแดนบวก-ลบ โดยยังสามารถยืนอยู่ได้เหนือระดับ 1,500 จุด ซึ่งการเคลื่อนไหวของดัชนีฯยังมีความผันผวน โดยตลาดฯยังไม่มีปัจจัยบวก-ลบใหม่เข้ามา ขณะที่ตลาดหุ้นอื่นในภูมิภาคเอเชียในช่วงเช้าที่ผ่านมาส่วนใหญ่ดัชนีฯเคลื่อนไหวในแดนลบ
แนวโน้มการลงทุนในช่วงบ่ายนี้ ดัชนีฯจะยังคงมีการแกว่งตัวได้ทั้งในแดนบวก-ลบเช่นเดียวกับช่วงเช้า และเป็นการเคลื่อนไหวที่ยังไร้ทิศทาง เพราะยังไม่มีปัจจัยใดที่ส่งผลอย่างมีนัยสำคัญ โดยต้องติดตามว่าดัชนีฯจะยังยืนอยู่เหนือระดับ 1,500 จุด ได้หรือไม่
โดยในช่วงนี้แนะนำนักลงทุนให้เก็งกำไรในหุ้นที่มีแนวโน้มของผลประกอบการดี และขายทำกำไรเมื่ออยู่ในช่วงขาขึ้น และซื้อเมื่ออยู่ในช่วงขาลงพร้อมให้แนวต้าน 1,510 จุด แนวรับ 1,490 จุด
 
บล.ธนชาตระบุในบทวิเคราะห์ (25 ต.ค.) ว่าSET ภาคเช้ากำลังปรับสูงขึ้นไปทดสอบ 1,520 จุด ระยะสั้น แม้มอง Upside ไม่มากนักที่ 1,520 จุด จาก 1) แนวโน้มดอกเบี้ยในประเทศต่ำหนุนกระแสเงินทุนไหลเข้าสินทรัพย์เสี่ยงอย่าง SET ต่อเนื่อง 2) ผลการดำเนินงาน Real Sector ที่เริ่มประกาศตั้งแต่สัปดาห์นี้เป็นต้นไป คาดว่าจะออกมาดี โดยเฉพาะกลุ่มค่าปลีกอย่าง BJC CPALL BEAUTY 3) เม็ดเงินลงทุนจากการซื้อหุ้น LTF ปลายปี
อย่างไรก็ดีการ “Selective” กลุ่มหุ้นที่ผลการดำเนินงานไตรมาส 3/59ออกมาดี และมีโอกาสถูกปรับประมาณการกำไรเพิ่มคาดว่าจะให้ผลตอบแทนดีกว่าตลาด อย่าง BJC (กำไร ไตรมาส 3/59รวม กำไร BIGC เป็นไตรมาสแรก และเริ่มรับรู้ผลของหนี้ รวมไปถึงดอกเบี้ยจ่ายที่ลดลง นอกจากนี้ยังมีโอกาสที่จะถูกนำเข้าไปรวมใน SET50 ต้นปีหน้าด้วย ขณะที่ทางเทคนิคมีรูปแบบ Cap with handle ระยะสัปดาห์ เป้าหมาย 70-75 บาท) CPALL BEAUTY EA KTC KKP และ KCE
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
BANPU  มูลค่าการซื้อขาย 1,916.62 ล้านบาท ปิดที่  18.70 บาท ลดลง  0.50 บาท         
KBANK  มูลค่าการซื้อขาย 1,239.84 ล้านบาท ปิดที่ 174.00 บาท ลดลง  2.50 บาท         
THAI   มูลค่าการซื้อขาย   884.99 ล้านบาท ปิดที่  27.50 บาท ราคาไม่เปลี่ยนแปลง         
BEM    มูลค่าการซื้อขาย   700.00 ล้านบาท ปิดที่   7.75 บาท เพิ่มขึ้น 0.10 บาท
CPALL  มูลค่าการซื้อขาย   653.56 ล้านบาท ปิดที่  62.25 บาท เพิ่มขึ้น 0.75 บาท